ΓΡΑΠΤΗ ΕΡΩΤΗΣΗ E-2373/97 υποβολή: Juan Colino Salamanca (PSE) προς την Επιτροπή (10 Iουλίου 1997)

Θέμα: Ενισχύσεις στον τομέα των επιτραπεζίων ελαιών

Ο τομέας των επιτραπεζίων ελαιών περνάει τη στιγμή αυτή μία σοβαρότατη κρίση. Το αυξημένο κόστος της καλλιέργειας ελαιών - η οποία πέρα από τα μέτρα στήριξης των πωλήσεων δεν τυγχάνει καμίας κοινοτικής ενίσχυσης - αυξάνουν την τιμή του προϊόντος, προκαλώντας τη μείωση της κατανάλωσης και την απώλεια της ανταγωνιστικότητας έναντι τρίτων κοινοτικών χωρών που παράγουν ελαίες.

Στο ίδιο το έγγραφο που εμπεριέχει τις εναλλακτικές δυνατότητες για τη μεταρρύθμιση του τομέα του ελαιολάδου COM(97)57 τελικό, γίνενται μνεία για τη σοβαρότητα της κατάστασης και για τις ελπίδες που εναποθέτει ο τομέας στη μεταρρύθμιση αυτή.

Προτίθεται να λάβει η Επιτροπή κάποια μέτρα για να εξασφαλίσει την επιβίωση του κατά βάση ευρωπαϊκού αυτού προϊόντος;

Έχει μελετήσει η Επιτροπή τη δυνατότητα χορήγησης μίας ειδικής ενίσχυσης όπως την ζητούν οι παραγωγοί, η οποία να μην αντιστρατεύεται τα συμφέροντα του τομέα του ελαιολάδου;

Απάντηση του κ. Fischler εξ ονόματος της Επιτροπής (10 Σεπτεμβρίου 1997)

Ο τομέας των επιτραπεζίων ελαιών δεν απολαμβάνει κοινοτικής ενισχύσεως άλλης από ορισμένες ενισχύσεις οι οποίες συγχρηματοδοτούνται από την Κοινότητα και οι οποίες προορίζονται να ενισχύσουν την προώθηση και την εμπορία και οι οποίες δεν είχαν άλλωστε μεγάλη επιτυχία.

Ο τομέας των επιτραπεζίων ελαιών συναντά σήμερα δυσκολίες οι οποίες οφείλονται, κυρίως, σε δύο κύριους λόγους: τον ολοένα αυξανόμενο ανταγωνισμό των τρίτων χωρών, με πολύ φθηνότερο εργατικό δυναμικό και τη μεταφορά, στον τομέα του ελαιολάδου, της ενίσχυσης στην κατανάλωση, και στην παραγωγή, τα τελευταία αυτά χρόνια.

Ο δεύτερος αυτός λόγος αποτελεί συνέπεια της πολιτικής της αγοράς η οποία ακολουθήθηκε στον τομέα αυτό, πράγμα το οποίο, έμμεσα, προκάλεσε αύξηση της τιμής των επιτραπεζίων ελαιών προκειμένου να αντισταθμιστεί η αύξηση της ενίσχυσης στην παραγωγή η οποία χορηγείται στους κοινοτικούς παραγωγούς ελαιολάδου.

Το πρόβλημα περιπλέκεται εάν ληφθεί υπόψη ότι υπάρχουν ορισμένοι παραγωγοί επιτραπεζίων ελαιών στους οποίους χορηγείται ενίσχυση στην παραγωγή ελαιολάδου μέσω του καθεστώτος μικρών παραγωγών, προβαίνοντας έτσι σε παράνομο ανταγωνισμό έναντι των παραγωγών οι οποίοι δεν λαμβάνουν καμιά ενίσχυση.

Η Επιτροπή, στο σημείωμα το οποίο απέστειλε στο Συμβούλιο και το Κοινοβούλιο και στο οποίο αναφέρεται το Αξιότιμο Μέλος του Κοινοβουλίου, έχει ήδη αναλύσει το πρόβλημα των επιτραπεζίων ελαιών και γνωρίζει τη δυσκολία δημιουργίας μιας νέας κοινής οργάνωσης αγοράς (ΚΟΑ) στον τομέα αυτό, λόγω δημοσιονομικών λόγων. Αυτός είναι και ο λόγος για τον οποίο η λύση για τον τομέα των επιτραπεζίων ελαιών θα μπορούσε να είναι η χρησιμοποίηση μέρους του προϋπολογισμού ο οποίος χρησιμοποιείται σήμερα για τον τομέα του ελαιολάδου.

Σε κάθε περίπτωση, η συζήτηση η σχετική με τη μεταρρύθμιση είναι ανοιχτή και έως σήμερα ακόμη, οι γνώμες των κρατών μελών καθώς και των ενδιαφερομένων επαγγελματικών οργανώσεων δεν συγκλίνουν όσον αφορά το εάν πρέπει να συμπεριληφθεί ο τομέας επιτραπεζίων ελαιών στην επόμενη ΚΟΑ του ελαιόλαδου, πράγμα το οποίο δημιουργεί επιπλέον προβλήματα.

Λαμβάνοντας υπόψη τα στοιχεία αυτά, η αναζήτηση λύσης για τις επιτραπέζιες ελιές είναι πάντα δυνατή. Η Επιτροπή προτείνει, ήδη, στο έγγραφο μελέτης το σχετικό με τη μεταρρύθμιση του τομέα του ελαιολάδου, μία λύση για τις επιτραπέζιες ελιές χάρη στην επιλογή της ενίσχυσης ανά δένδρο.

Η Επιτροπή περιμένει ακόμη τις παρατηρήσεις ορισμένων κοινοτικών οργάνων σχετικά με το έγγραφο μελέτης και, ιδίως, εκείνες του Κοινοβουλίου, ελπίζοντας ότι έτσι θα διαθέτει όλες τις γνώμες κατά την οριστική πρόταση μεταρρύθμισης στον τομέα του ελαιολάδου.